Бжыгъэшхуэм нагъэсакъым
Краснодар крайм и Крымск къалэм зыщызыгъасэ «Спартак-Налшыкым» бэрэжьей махуэм зэныбжьэгъугъэ зэIущIэ иригъэкIуэкIащ.
«Гигант» спорткомплексым ди щIалэхэм хьэрхуэрэгъу къащыхуэхъуа Краснодар и «Кубань-2» командэр Урысей Федерацэм футболымкIэ и етIуанэ дивизионым и «Ипщэ» гупым щоджэгу икIи зэхьэзэхуэм епщыкIутIанэ увыпIэр иджы-пстукIэ щиIыгъщ. Зыгъэсэныгъэм и пэщIэдзэм и дежкIэ ар къару зэхэкIыгъуэ хъарзынэт.
Крымск къалэм налшыкдэсхэм гъусэ къащыхуэхъужат Мэзкуу и «Локомотив»-м къыщыкIэлъыплъыну ирагъэблэгъауэ Испанием щыIа Мэкъуауэ Залымрэ Мэхъэчкъалэ и «Анжи»-р къызылъыгъуэзэ-жу иужьрей тхьэмахуитIым абы хэта Мухьэммэд Шарифрэ. А щIалитIри зэкIэ «Спартак-Налшыкым» къыхонэ, ауэ нэгъуэщI командэхэр къызэрыщIэупщIэри щэхукъым.
«Кубань-2»-м драгъэкIуэкIа зэныбжьэгъугъэ зэIущIэр ди футболистхэм хуабжьу жыджэру къыщIадзащ. АрщхьэкIэ бжыгъэр къыщызэIуахыфар джэгум и япэ Iыхьэм и ныкъуэм нэблэгъауэщ. Багъэтыр Альберт и хьэрхуэрэгъухэм топыр къатрихщ, и закъуэу краснодардэс-хэм я гъуэм бгъэдыхьэри, «Спартак-Налшыкыр» япэ иригъэщащ.
АдэкIи налшыкдэсхэр нэрылъагъуу нэхъыфIащ. Ахэр IэзагъкIи псынщIагъкIи нэхъ лъэщт. Апхуэдэу щыт пэтми, бжыгъэр щагъэбэгъуэфар зэIущIэм и 75-нэ дакъикъэращ. Ахриев Хьэсэн щхьэкIэ зэуа топым «Кубань-2»-м и гъуащхьэтетыр пэлъэщакъым.
Мыгувэу бжыгъэр нэхъ иныж хъуфынут. «Спартак-Налшыкым» зи чэзу и ебгъэрыкIуэныгъэ лъэщхэм ящыщ зыр краснодардэсхэм я гъуэм пэмыжыжьэу футбол хабзэм къемызэгъыу къызэпаудащ. Пенальти! Ди жагъуэ зэрыхъущи, ар зыгъэзэщIэну дзыхь зыхуащIа Мухьэммэд Шариф зэуа топыр гъуэм и пкъом техуэ-ри, къэлъеижащ.
Арати, 2:0-у ди щIалэхэр текIуауэ зэIущIэр иухащ. «Спартак-Налшыкым» хэту «Кубань-2»-м дэджэгуащ Антиповыр, Кузнецовыр (Семёновыр, 46), Мурачёвыр, Дашаевыр, Дроздовыр, Мэкъуауэр, Соблырыр (Марченкэ, 46), Крамаренкэ (Войновыр, 46), Багъэтырыр (Мухьэммэд, 60), Чхапелие (Ахриевыр, 46), Ахъядовыр.
Крымск къалэм и «Гигант» спортком- плексым налшыкдэсхэм мы тхьэмахуэр иухыхукIэ зыщагъэсэнущ. А зэманым къриубыдэу ди командэм иджыри зы зэныбжьэгъуэгъэ зэIущIэ абы щригъэкIуэкIыну и мурадщ.
Хьэтау Ислъам.
